Ο Επασί έκανε τα εύκολα δύσκολα και τα δύσκολα εύκολα για τον Ολυμπιακό! Το σουτ του Κούτρη έλυσε τον γρίφο (2-1) και οι ερυθρόλευκοι πέτυχαν τη 12η σερί εντός έδρας νίκη τους επί του Λεβαδειακού.

Με... κλασικό ξεκίνημα του Ολυμπιακού εντός έδρας ξεκίνησε και το ματς της 11ης αγωνιστικής στο Καραϊσκάκη, με υψηλό ποσοστό κατοχής μπάλας για τους «ερυθρόλευκους», γρήγορη κυκλοφορία, επιθέσεις κυρίως από τα πλάγια και πολύ έντονη πίεση στη μεσαία γραμμή. Όπως φάνηκε με το «καλημέρα» στην αναμέτρηση, ο Λεβαδειακός που ούτως ή άλλως διαθέτει για μεγάλο του όπλο την άμυνα, ήταν αποφασισμένος να περιμένει στο 1/3 του γηπέδου, κλείνοντας τους διαδρόμους και ψάχνοντας τις γρήγορες αντεπιθέσεις για κάτι καλό μπροστά στην εστία του Προτό.

Παρά την ξεκάθαρη υπεροχή των γηπεδούχων στον αγωνιστικό χώρο (σ.σ. κοντά στο 70% η κατοχή), η άμυνα του Λεβαδειακού δεν πιέστηκε ιδιαίτερα στο ξεκίνημα του αγώνα για αρκετή ώρα. Κάτι τα αρκετά λάθη σε κοντρόλ και μεταβιβάσεις από τους χαφ του Ολυμπιακού, κάτι το γεγονός ότι ο Ανιγκό κατέβασε τον Λεβαδειακός με ένα ιδιαίτερο 5-4-1 που επέτρεπε να έχει «γεμάτο» τον άξονά του, χωρίς να χάνει ταυτόχρονα τους δύο αμυνόμενους σε κάθε πτέρυγα, οδήγησαν το ματς επί της ουσίας να παίζεται σε ένα αργό τέμπο και τους παίκτες του Λεμονή να ψάχνουν μάταια μια καλή οργανωμένη προσπάθεια στην επίθεση. Και όσο περνούσε η ώρα φυσικά, τόσο ο Λεβαδειακός ισορροπούσε το ματς και οδηγούσε τον αντίπαλο σε σπασμωδικές επιθέσεις, με βαθιές μπαλιές και συνήθως καταδικασμένες σέντρες / κάθετες.

Δύο ημίχρονα σε... 45 λεπτά

Η πρώτη ουσιαστικά καλή στιγμή στο παιχνίδι, μάλιστα, ήταν για τους Βοιωτούς, όταν στο 18' μετά από λάθος του Καρσελά, ο Γιουσούφ κόπηκε σωτήρια από τον Μποτία, με τη μπάλα να κοντράρει και να περνάει εκτός εστίας. Έξι λεπτά μετά, στο 24', ο Φαβάρο είχε μια κεφαλιά μετά από εκτέλεση φάουλ του Τσαμπούρη που μπλόκαρε άνετα ο Προτό και κάπου εκεί ο Ολυμπιακός... γύρισε διακόπτη. Οι «ερυθρόλευκοι» προφανώς αντιλήφθηκαν ότι είχαν ήδη πετάξει στα σκουπίδια το πρώτο μισό του πρώτου ημιχρόνου και άρχισαν να κάνουν τα πάντα ένα «κλικ» πιο γρήγορα, πιο προσεχτικά, πιο αποφασιστικά και εν τέλει πιο αποτελεσματικά. Μοιραία, άρχισαν να βρίσκουν και τους διαδρόμους προς την αντίπαλη εστία...

Κατέβασε ρολά ο Επασί

Στο δεκάλεπτο 25'-35' οι Πειραιώτες είχαν 7 φάσεις, οι 4 εκ των οποίων κλασικές ευκαιρίες, με τον Λεβαδειακό να κρατά το μηδέν σε αυτό το διάστημα χάρη μόνο στις σωτήριες για ακόμη μια αγωνιστική επεμβάσεις του Επασί.

Στο 25' το σουτ του Καρσελά μετά από σλάλομ του Μαροκινού, πέρασε ελάχιστα άουτ αφού η μπάλα κόντραρε και στον Φορτούνη, αρκετά μέτρα άουτ κατέληξε επίσης το σουτ του Σισέ μετά από δική του ατομική προσπάθεια στο 27', ενώ ένα λεπτό μετά ο Φαβάρο σώζει το γύρισμα του Ανσαριφάρντ προ του Φορτούνη που ετοιμαζόταν να σκοράρει προ κενής εστίας. Ο γκολκίπερ του Λεβαδειακού ήταν αυτός που σταμάτησε στο 29' το γυριστό σουτ του Ταχτσίδη εντός περιοχής, όπως επίσης νίκησε και τον Ανσαριφάρντ στο τετ-α-τετ του 31' μετά από γρήγορη αντεπίθεση των γηπεδούχων. Λίγα δευτερόλεπτα αργότερα, ο Ιρανός φορ σούταρε άουτ στην κίνηση μετά από κάθετη του Μάριν, ενώ ο Επασί και πάλι έσωσε το κοντινό πλασέ του Φορτούνη έπειτα από σέντρα του Κούτρη, σε μια από τις πολλές καλές επιθέσεις του Ολυμπιακού από την αριστερή πτέρυγα σε αυτό το σημείο του αγώνα.

Βρήκε τον «δρόμο» με Ζιλέ

Πλέον φαινόταν ότι το παιχνίδι είχε μπει σε έναν διαφορετικό δρόμο από το αργό πρώτο 20λεπτο όταν ο καλά στημένος στην άμυνα Λεβαδειακός εκμεταλλεύθηκε την... ραθυμία του αντιπάλου και κράτησε μακριά από τον Επασί τους «ερυθρόλευκους». Πλέον φαινόταν ότι με τον ένα ή τον άλλο τρόπο, η ομάδα του Λεμονή θα έβρισε τον δρόμο προς τα δίχτυα.

Αυτό έγινε με έναν πολύ όμορφο τρόπο, μετά από μια οργανωμένη και γρήγορη επίθεση που δεν άφησε ιδιαίτερα περιθώρια αντίδρασης στον αντίπαλο. Ταχτσίδης, Φορτούνης και Ζιλέ συνδυάστηκαν αλλάζοντας με τη μία τη μπάλα, αυτή κατέληξε στον Βέλγο ο οποίος μετά από μια προσποίηση και έξοχο πλασέ με το αριστερό, έγραψε το 1-0 στο 43'. Κάπως έτσι, ο Ολυμπιακός είχε πετύχει τον στόχο του -ένα γκολ πριν το ημίχρονο- και πλέον είχε άλλα 45 λεπτά μπροστά του για να «κλειδώσει» το ματς χωρίς άγχος. Λίγο πριν το ημίχρονο μάλιστα, είχε και ακόμη μια ευκαιρία με τον Μάριν ο οποίος όμως αστόχησε στο διαγώνιο σουτ.

Άστοχο πέναλτι και... απειλή γκέλας!

Το δεύτερο ημίχρονο επί της ουσίας ξεκίνησε με ένα κερδισμένο πέναλτι για τον Ολυμπιακό στο 52', στη φάση που πλέον είχε μια ιδανική ευκαιρία για να τελειώσει και τυπικά το παιχνίδι. Ο Κούτρης ήταν αυτός που το κέρδισε από τον Τριποτσέρη που τον ανέτρεψε ξεκάθαρα, όμως η εκτέλεση του Φορτούνη ήταν άστοχη, με τη μπάλα να περνά ελάχιστα δίπλα από το αριστερό δοκάρι του Επασί. Και η συγκεκριμένη φάση ήταν ενδεικτική της συνέχειας...

Ο Ολυμπιακός παρέμεινε σε θέση επίθεσης, όμως συνέχισε να τα... χάνει και ο Επασί να τα πιάνει όλα! Στο 55' έσωσε το πλασέ του Ανσαριφάρντ στην κίνηση μετά από σέντρα του Μάριν, ένα λεπτό μετά ο Προτό μπλόκαρε το σουτ του Μητρόπουλου στην κόντρα, ενώ στο 61' ο γκολκίπερ των Βοιωτών είπε «όχι» και πάλι στον Ανσαριφάρντ νικώντας τον Ιρανό σε ένα ακόμη τετ-α-τετ μετά από πάσα του Ομάρ.

Φυσικά, όσο οι «ερυθρόλευκοι» έχαναν ευκαιρίες, ο Λεβαδειακός παρέμενε μέσα στο «κόλπο» με το ρευστό αυτό 1-0. Για την ακρίβεια, ξαναμπήκε για τα καλά στο κόλπο στο 68' όταν μετά από κόρνερ του Τσαμπούρη, οι Μποτία – Σισέ έχασαν τη φάση, ο Ομάρ δεν πήδηξε καν για να διώξει και ο Γιακουμάκης νίκησε τον Προτό με μια ωραία κεφαλιά χωρίς μάλιστα να σηκωθεί από το έδαφος. Όπως ήταν λογικό, τα επόμενα λεπτά ήταν δραματικά στο Καραϊσκάκη, με τον Λεμονή να κάνει αλλαγές σε μια προσπάθεια να κάνει πιο επιθετική την ομάδα του.

Ο Επασί... διέγραψε 83 λεπτά

Παρ' όλα αυτά, η πρώτη κλασική ευκαιρία μετά το 1-1 ήταν για τους φιλοξενούμενους, όμως ο Προτό νίκησε τον Γιακουμάκη στην αντεπίθεση του 71'. Δύο λεπτά μετά ο Σεμπά σούταρε άουτ από καλή θέση εντός περιοχής, στο 82' το ίδιο ακριβώς έκανε ο Τζούρτζεβιτς, με τη «λύση» να έρχεται στο 84'. Ο Κούτρης ήταν αυτός που έπιασε ένα πολύ δυνατό, φαλτσαριστό σουτ από τα 30 μέτρα και o Επασί... διαγράφει όλες τις προηγούμενες επεμβάσεις του αφού βάζει εντελώς λανθασμένα τα χέρια του, με τη μπάλα να καταλήγει τελικά στα δίχτυα για το 2-1. Μέχρι το φινάλε, οι «ερυθρόλευκοι» διαχειρίστηκαν το σκορ και πήραν ένα πολύτιμο «τρίποντο» για τη μάχη του τίτλου, ειδικά όπως εξελίχθηκε το ματς.

Το ταμείο του αγώνα

Όταν χάνει τα... άχαστα, συνήθως το ποδόσφαιρο σε τιμωρεί. Αυτή τη φορά, ο Ολυμπιακός γλίτωσε τη γκέλα χάρη στη γκάφα του Επασί που μέχρι εκείνο το σημείο έδινε ουσιαστικά μόνος του στον Λεβαδειακό τον βαθμό της ισοπαλίας στο Καραϊσκάκη. Ο Λεμονής είδε τους παίκτες του να παίζουν καλό ποδόσφαιρο και να φτιάχνουν πολλές φάσεις, αλλά είδε για ακόμη μια φορά και το πρόβλημα που υπάρχει στην τελική προσπάθεια. Αντίθετα, ο Ανιγκό και οι παίκτες του έκαναν ότι μπορούσαν για να πάρουν ένα τεράστιο αποτέλεσμα, όμως στο φινάλε έφυγαν με μια ακόμη ήττα από το Φάληρο.

Αυτοί που έκριναν το ματς

Είτε έτσι, είτε αλλιώς, ο Επασί. Αυτός έσωσε ότι πήγαινε προς την εστία του, αυτός «χάρισε» στον Ολυμπιακό και το «τρίποντο» με την γκάφα του στο 2-1. Κορυφαίοι για τον Ολυμπιακό ο σκόρερ του νικητήριου γκολ Κούτρης, πολύ καλοί και οι Φορτούνης, Μάριν.

Ο χειρότερος του αγώνα

Μεχντί Καρσελά. Για πολλοστή φορά φέτος, ουσιαστικά παρέμεινε «αόρατος» στο διάστημα που αγωνίστηκε, μετρώντας μόλις μια ατομική προσπάθεια. Ο Ολυμπιακός χρειάζεται... απείρως περισσότερα πράγματα από τους εξτρέμ του, από αυτά που του δίνει ο Μαροκινός.

Ο έλεγχος των διαιτητών

Κανένα πρόβλημα για τη διαιτησία του Διαμαντόπουλου, με τους βοηθούς του πάντως να κάνουν δύο λάθη σε οφσάιντ εις βάρος του Λεβαδειακού.

Πως ξεκίνησαν

Με ένα φουλ επιθετικό 4-2-3-1 παρέταξε τον Ολυμπιακό ο Τάκης Λεμονής. Κάτω από τα δοκάρια ήταν ο Προτό, δεξί μπακ ο Ομάρ, αριστερό ο Κούτρης και δίδυμο στα στόπερ οι Μποτία – Σισέ. Μπροστά τους βρέθηκαν οι Ταχτσίδης και Ζιλέ, επιτελικός ήταν ο Φορτούνης, αριστερό εξτρέμ ο Μάριν, δεξί ο Καρσελά και σέντερ φορ ο Ανσαριφάρντ.

Με ένα άκρως αμυντικό 5-4-1 παρέταξε αντίθετα τον Λεβαδειακό ο Ζοζέ Ανιγκό. Ο Επασί ήταν στο τέρμα, ενώ οι τρεις στόπερ ήταν οι Τριποτσέρης, Λεονάρντο και Φαβάρο. Τον ρόλο των φουλ-μπακ είχαν οι Ζαραδούκας (αριστερά) και Τσαμπούρης (δεξιά), Μητρόπουλος και Ομπιόρα ήταν οι κλασικοί αμυντικοί μέσοι ενώ πιο μπροστά βρέθηκαν οι Γιουσούφ και Μπελγκαζουανί, πίσω από τον Γιακουμάκη.

Οι συνθέσεις των ομάδων:

Ολυμπιακός (Τάκης Λεμονής): Προτό, Ομάρ, Μποτία, Σισέ, Κούτρης, Ταχτσίδης (77' Μάρτινς), Ζιλέ, Φορτούνης (80' Τζούρτζεβιτς), Καρσελά (60' Σεμπά), Μάριν, Ανσαριφάρντ.

Λεβαδειακός (Ζοζέ Ανιγκό): Επασί, Λεονάρντο, Τριποτσέρης, Φαβάρο, Τσαμπούρης, Ζαραδούκας (58' Σουμπίνιο), Ομπιόρα, Μητρόπουλος (89' Σίλβα), Γιουσούφ, Μπελγκαζουανί, Γιακουμάκης.

Διαιτητής: Αριστοτέλης Διαμαντόπουλος (Αρκαδίας)

Βοηθοί: Εμμανουήλ Καλφάκης (Χανίων), Σπυρίδων Βασιλόπουλος (Έβρου)

Τέταρτος: Άγγελος Ζαραβίνος (Αθηνών)